KTC บวก 7% นิวไฮตั้งแต่เข้าตลาดฯ ชี้รับผลดีงาน”เที่ยวทั่วไทยไปทั่วโลก”หนุนการจับจ่าย
KTC บวก 7% นิวไฮตั้งแต่เข้าตลาดฯ ชี้รับผลดีงาน"เที่ยวทั่วไทยไปทั่วโลก"หนุนการจับจ่าย โดย ณ เวลา 11.15 น. อยู่ที่ระดับ 257.00 บาท บวก 17.00 บาท หรือ 7.08%  ด้วยมูลค่าซื้อขาย 484.46 ล้านบาท
8 ก.พ. 2561

ผู้สื่อข่าวรายงานว่า บริษัท บัตรกรุงไทย จำกัด (มหาชน) หรือ KTC ณ เวลา 11.15 น. อยู่ที่ระดับ 257.00 บาท บวก 17.00 บาท หรือ 7.08%  ด้วยมูลค่าซื้อขาย 484.46 ล้านบาท ราคาหุ้นปรับตัวสูงสุดนับตั้งแต่เข้าตลาดเมื่อวันที่ 28 ต.ค.2545

บล.ฟิลลิป (ประเทศไทย) ระบุว่า KTC จัดเป็นหุ้นที่มีปัจจัยพื้นฐานดี มีความสามารถในการทำกำไรได้ดี และตัวเลขหนี้ที่ไม่ก่อให้เกิดรายได้ (NPL) ก็ปรับตัวลงอย่างต่อเนื่อง แต่ราคาปัจจุบัน 258 บาท ก็ถือว่าเกินระดับราคาตามปัจจัยพื้นฐานที่ให้ไว้ที่ 214 บาท พอควรแล้ว
ทั้งนี้ ราคาหุ้น KTC ที่ปรับขึ้นมาในเช้านี้ส่วนหนึ่งอาจเป็นการขึ้นตอบรับการจัดงาน”เที่ยวทั่วไทยไปทั่วโลก” ที่ศูนย์ประชุมแห่งชาติสิริกิติ์ ซึ่งแสดงให้เห็นการจับจ่ายใช้ที่มากขึ้น อย่างไรก็ดี KTC ยังมีแรงกดดันจากการจำกัดการถือครองบัตรเครดิตที่ทางการกำหนดไว้ด้วย
พร้อมคาดการณ์กำไรสุทธิปีนี้ไว้ที่ 3,700 ล้านบาท เติบโต 12% จากปีที่แล้วที่มีกำไรสุทธิ 3,300 ล้านบาท โดยมาจากการจับจ่ายใช้สอยที่ปีนี้คาดว่าจะดีกว่าปีที่ผ่านมา